# cid:image002.png@01CDC0BD.54C8F360Kvalitetsstandard for Særligt Tilrettelagt Ungdomsuddannelse (STU)

### Kvalitetsstandard vedtaget af Hillerød Byråd den 26. september 2018

|  |  |
| --- | --- |
| Lovgrundlag | [Lov nr. 783 af 15. juni 2015 om ungdomsuddannelse for unge med særlige behov.](http://www.retsinfo.dk/_GETDOC_/ACCN/A20150078329-regl)  [Bekendtgørelse nr. 739 af 3. juni 2016 om ungdomsuddannelse for unge med særlige behov.](http://www.retsinfo.dk/_GETDOC_/ACCN/B20160073905-regl)  Vejledning nr. 9534 af 3. juni 2016 om ungdomsuddannelse for unge med særlige behov. |
| Hvad er formålet med ydelsen | Formålet med STU uddannelsen er, at unge med særlige behov opnår personlige, sociale og faglige kompetencer til en så selvstændig og aktiv deltagelse i voksenlivet som muligt og eventuelt til videre uddannelse og beskæftigelse.  Ungdomsuddannelsen skal være et springbræt til voksen tilværelsen, hvor der sigtes efter en progression i den enkelte unges udvikling.  STU skal opfattes som den sidste mulighed, når alle andre muligheder for at opnå en ungdomsuddannelse er afdækket og udelukket. |
| Indhold | Ungdomsuddannelsen skal i videst muligt omfang tilrettelægges under hensyntagen til den unges kvalifikationer, modenhed og interesser.  Den unge får en individuel uddannelsesplan der i videst muligt omfang skal understøtte den unges selvstændiggørelse med henblik på, at den unge bliver så selvhjulpen og selvforsørgende som mulig efter afsluttet uddannelsesforløb.  Uddannelsen sammensættes, så der kan tages hensyn til den unges eventuelle behov for pleje og omsorg, og så uddannelsesforløbet er tilpasset den unges evner og behov.  Uddannelsens forløb og sammensætning beskrives i den unges individuelle uddannelsesplan. I de tilfælde hvor det skønnes hensigtsmæssigt kan STU-forløbet indledes med et afklaringsforløb på op til 12 uger.  Uddannelsen indeholder fag og aktiviteter i forhold til:   * Faglige mål, som er rettet mod udvikling af kompetencer til brug i forhold til uddannelse- og beskæftigelse. Det kan udover grundlæggende fag som dansk og matematik fx være at tilegne sig viden om landbrug, opnå hygiejnebevis og få kendskab til madlavning, førstehjælp og brug af IT og elektroniske selvbetjeningsløsninger. * Personlige mål, som er rettet mod aktiviteter der fremmer den unges personlige udvikling og mulighed for at deltage selvstændigt og aktivt i samfundslivet. Det kan fx være bo-undervisning, husholdning, økonomi, transporttræning og kendskab til offentlige tilbud * Sociale mål, som er rettet mod udvikling af relationer og netværk, indgå i sociale sammenhænge samt udvikling af selvstændigt og aktivt fritidsliv   Uddannelsen består af elementer af:   * Undervisning * Træning * Praktiske aktiviteter, herunder praktik i virksomheder og institutioner. Det vil fremgå af den individuelle uddannelsesplan, hvor stor en andel af det årlige timetal, der udgøres af praktiske aktiviteter, herunder praktik   Som udgangspunkt indarbejdes alle de nødvendige elementer til udvikling af den unges personlige, sociale og faglige kompetencer i den individuelle uddannelsesplan for STU, så der ikke skal ydes støtte til lignende aktiviteter ved siden af STU uddannelsen. Det gælder også mere omsorgsprægede og sociale aktiviteter, som kan indgå i STU-forløbet for fx unge med store funktionsnedsættelser.  Ligeledes lægges der vægt på, at det konkrete uddannelsestilbud kan rumme den unges problemstillinger, inkl. evt. støtte- og plejebehov, så der ikke skal iværksættes tillægsydelser for at den unge kan gennemføre uddannelsesforløbet.  Uddannelsesstedet vil på baggrund af den individuelle uddannelsesplan udarbejde en mere detaljeret plan for undervisningen.  STU er ikke i sig selv en uddannelses- eller arbejdsmarkedsrettet uddannelse. STU giver ikke adgang til videre uddannelses eller til optagelse i dagpengesystemet. Ved afslutning af uddannelsen udstedes et kompetencepapir til den unge, som indeholder en beskrivelse af de skole- og praktikforløb den unge har deltaget i.  Hvad indgår ikke i STU?  Botilbud, fritidstilbud, aktivitets- og samværstilbud og socialpædagogisk bistand (efter Servicelovens §85) indgår ikke i tilbud om STU. Hvis denne type tilbud skønnes relevante for den unge, skal de vurderes særskilt efter Serviceloven. |
| Hvem kan modtage ydelsen (målgruppe) | Målgruppen for STU er unge under 25 år, der har afsluttet grundskolen og ikke har mulighed for at gennemføre en anden ungdomsuddannelse – selv ikke med specialpædagogisk støtte. Uddannelsen skal bevilliges inden den unge fylder 25 år.  Som udgangspunkt skal alle unge, der med den nødvendige støtte kan gennemføre en ordinær ungdomsuddannelse, uanset deres fysiske eller psykiske handicap inkluderes i de ordinære ungdomsuddannelser.  For at den unge kan komme i betragtning til STU, skal alle andre relevante tilbud om ungdomsuddannelse være afprøvet eller afdækket og vurderet formålsløse. Det kan fx være produktionsskole, kombineret ungdomsuddannelse og erhvervsgrunduddannelse (Forberedende Grunduddannelse efter august 2019). Et uddannelseskvalificerende forløb skal også vurderes ikke at ville gøre en forskel.  Det er som udgangspunkt centralt i målgruppevurderingen, at den unge *fagligt* ikke vurderes at kunne gennemføre en anden ungdomsuddannelse. Hvis det primært er svage sociale og personlige kompetencer (f.eks. som følge af misbrug eller psykiatriske diagnoser), som gør det vanskeligt for den unge at gennemføre en anden ungdomsuddannelse, vil der som udgangspunkt blive arbejdet med disse gennem andre støtteordninger, så den unge støttes i at gennemføre en anden ungdomsuddannelse. Det kan fx være mentorordning, uddannelseskvalificerende forløb, ressourceforløb eller støtte efter serviceloven. Også unge med udelukkende fysiske handicaps forventes typisk at kunne gennemføre en ordinær ungdomsuddannelse, evt. med støtte eller nødvendige hjælpemidler.  Unge der har behov for behandling – fx psykiatrisk behandling, misbrugsbehandling eller andet – er ikke nødvendigvis i målgruppen for STU. Den unges behandlingsmæssige behov skal opfyldes, inden den unge vurderes i forhold til målgruppen til STU. Unge der efter behandling forventes at kunne gennemføre en anden ungdomsuddannelse, er ikke i målgruppen for STU.  Det er ikke bestemte typer af funktionsnedsættelser eller diagnoser, der er afgørende for den unges berettigelse til STU.  Hvis den unge er indenfor målgruppen for STU, har den unge retskrav på et STU-tilbud, men den unge har ikke pligt til at tage imod tilbuddet. Der lægges stor vægt på den unges egen motivation til at gennemføre et STU-forløb, både i forbindelse med målgruppevurderingen og når der bevilliges tilbud om et konkret uddannelsesforløb. |
| Omfang og varighed | STU er et treårigt uddannelsesforløb. Undervisningen skal udgøre minimum 840 timer årligt, svarende til ca. 20 timer ugentligt inklusiv eventuelt afklaringsforløb og vejledningsopgaver fra STU-vejlederen.  *Opfølgning på STU-forløb*  Den unge bevilliges som hovedregel et konkret uddannelsestilbud for et år ad gangen. Ca. 3 måneder efter at STU-forløbet er startet, følger STU-vejlederen første gang op på uddannelsesforløbet sammen med den unge, evt. forældre og skolen og justerer uddannelsesplanen ved behov. Hvis STU-forløbet er startet med et afklaringsforløb, udarbejdes på dette tidspunkt en endelig uddannelsesplan for den unge.  Mindst en gang årligt følger STU-vejlederen derefter op på den individuelle uddannelsesplan, som justeres efter behov. Ved opfølgningen lægges der vægt på, om der er progression i den unges udvikling, om målene i uddannelsesplanen er opfyldt/på vej til at blive opfyldt, og om målene stadig er relevante. Ved den årlige opfølgning justeres den individuelle uddannelsesplan og der sættes mål for det kommende skoleår.  Hvis det i forbindelse med opfølgningen vurderes, at der skal foretages væsentlige ændringer i den individuelle uddannelsesplan (fx nye mål eller et nyt uddannelsessted) forelægges uddannelsesplanen for visitationsudvalget, som træffer en afgørelse vedrørende uddannelsestilbuddet.  På 3. år vil der normalt være en opfølgning tidligt i skoleåret med fokus på, hvordan den sidste del af STU-forløbet understøtter den unges fremtidsperspektiver. Ligeledes vil der på 3. år være et evalueringsmøde inden afslutning af STU-forløbet.  *Den unge ønsker pause/afbrydelse i STU-forløbet*  STU-forløbet skal færdiggøres senest 5 år efter, at det er påbegyndt.  Hvis den unge ønsker at afbryde/holde pause i STU-forløbet skal den unge ansøge Hillerød Kommune om dette via STU-vejlederen. Godkendelse af pauser sker på baggrund af en konkret, individuel vurdering. Ønsket om at holde pause skal være begrundet og forventet varighed skal angives. Det kan fx være barsel, længerevarende sygdom eller andre personlige grunde. Almindelig sygefravær skal ikke godkendes af Hillerød Kommune.  Den unge skal genoptage STU-forløbet igen, inden den unge fylder 25 år.  I forbindelse med anmodningen om genoptagelse kan visitationsudvalget beslutte, at der skal træffes en ny afgørelse om, hvorvidt den unge er i målgruppen for STU. Kommunen kan i særlige tilfælde som barsel eller længerevarende sygdom dispensere fra reglerne om, at STU forløbet skal være genoptaget inden den unge fylder 25 år.  I forbindelse med anmodninger om pauser vil STU-vejlederen sammen med den unge og evt. forældre vurdere, om STU er det rette for den unge.  *Hillerød Kommunes afbrydelse af STU-forløb*  Når den unge bevilliges et STU-forløb forventes det, at den unge møder til tiden og følger de planlagte aktiviteter. Hvis det ikke sker, kan Hillerød Kommune afbryde den unges STU-forløb. Dette sker på baggrund af en konkret, individuel vurdering.  Afbrydelse af den unges uddannelsesforløb kan først ske efter, at STU-vejleder har været i kontakt med den unge og evt. forældre om problemet med manglende fremmøde/deltagelse og afprøvet løsninger for at forbedre fremmødet/deltagelsen. |
| Hvordan får man ydelsen? | Henvendelser om STU rettes til:   * Hillerød Uddannelses- og Vejledningscenter   Milnersvej 48  3400 Hillerød  Tlf. 72323170 eller på   * Digital post: Via [www.borger.dk](http://www.borger.dk) eller www.eboks.dk   Afgørelser om STU træffes af STU-visitationsudvalget i Hillerød Kommune.  STU-visitationsudvalget træffer afgørelse om:   * Hvorvidt den unge er i målgruppen for STU * Godkendelse af uddannelsesplan, herunder andel af praktiske aktiviteter * Hvorvidt STU-forløbet skal starte med et afklaringsforløb og længden af dette * Valg af uddannelsessted, jf. Hillerød Kommunes rammeaftale på STU-området * Ændringer i uddannelsesplanen fx ændring af mål, uddannelsessted, forløb eller økonomi * Afbrydelse af uddannelsesforløb ved manglende fremmøde/deltagelse * Anmodning fra den unge om at holde pause/afbrud i uddannelsesforløbet * Anmodning fra den unge om at fravige alderskravet ved genoptagelse af uddannelsen   Vejledning og indstilling til STU og uddannelsessted sker altid i et samarbejde med den unge og evt. forældre/pårørende.  Unge der er i målgruppen for et STU-tilbud har ikke et retskrav på selv at vælge et konkret uddannelsestilbud. Den unge og evt. forældre skal høres og inddrages i et relevant omfang, men det er STU-udvalget der træffer afgørelse om valg af det konkrete tilbud på baggrund af en faglig og økonomisk vurdering. Det sker i overensstemmelse med Hillerød Kommunes rammeaftale på STU-området. |
| Sagsbehandling | Sagsbehandlingstiden for STU er op til 4 måneder fra Hillerød Uddannelses- og Vejledningscenter modtager den unges ansøgning og igangsætter udarbejdelse af en indstilling til STU til der er truffet afgørelse om, hvorvidt den unge er i målgruppen for STU.  Det er STU-vejlederen, der vurderer, om der er grundlag for at indstille til STU. Det sker bl.a. på baggrund af samtaler med den unge og evt. forældre, den unges skolehistorik, vurderinger, udtalelser mv. |
| Hvem leverer ydelsen | STU-forløb kan leveres af:   * Kommunale institutioner, der tilbyder undervisning efter lov om specialundervisning for voksne * Efterskoler i form af særlige tilrettelagte forløb (ikke 9. og 10. klasse) * Husholdningsskoler, håndarbejdsskoler og folkehøjskoler * Produktionsskoler * Institutioner med erhvervsrettede uddannelser * Daghøjskoler * Værksteder og andre institutioner   Uddannelseselementer med praktik, praktiske færdigheder eller træning kan leveres af virksomheder og institutioner.  Et STU-forløb kan sammensættes af delforløb fra forskellige leverandører. Prøveforberedende fag fra VUC kan indgå i et STU-forløb, men hele offentligt godkendte uddannelser kan ikke indgå.  Hillerød Kommune har i samarbejde med en række øvrige nordsjællandske kommuner indgået rammeaftale med et antal skoler, der leverer STU-forløb. Rammeaftalen er bygget op om fem ungemålgrupper og for hver målgruppe er der indgået rammeaftale med et antal leverandører. Af indstillingen til STU fremgår vurderingen af, hvilken målgruppe den unge er i og heraf valg af uddannelsessted.  I STU-visitationsudvalgets vurdering af hvilket tilbud den unge skal visiteres til, indgår afvejning af såvel den unges forudsætninger, behov og interesser samt geografiske, faglige og økonomiske hensyn. Det tilstræbes, at tilbuddet ligger så tæt på Hillerød Kommune som muligt. |
| Klagevejledning | Afgørelser om tilbud eller afslag på tilbud om STU kan af den unge (fra 18 år og forældre med fuldmagt eller forældre til unge under 18 år) indbringes for Klagenævnet for Specialundervisning. Det samme gælder afgørelser om tilbud eller afslag på tilbud om indholdet (det konkrete uddannelsessted) af STU uddannelsen. Den unge kan ligeledes klage over afgørelse om ophør af en påbegyndt uddannelse.  En eventuel klage skal sendes til Hillerød Uddannelses- og Vejledningscenter enten som digital post via [www.borger.dk](http://www.borger.dk) / [www.eboks.dk](http://www.eboks.dk) eller med almindelig post til Milnersvej 48, 3400 Hillerød.  Herefter bliver afgørelsen revurderet ved det næstkommende møde i STU-visitationsudvalget. Fastholder udvalget afgørelsen bliver klagen samt relevante akter sendt til Klagenævnet for Specialundervisning.  Der er ikke en klagefrist i sager om ungdomsuddannelse for unge med særligt behov. |
| Hvad koster ydelsen for modtageren | Der er ingen brugerbetaling forbundet med undervisningen.  Hillerød Kommune betaler for befordring af unge med særlige befordringsbehov på den efter forholdene billigste og mest hensigtsmæssige måde. Befordring bevilliges på baggrund af en konkret, individuel vurdering.  I Hillerød Kommune er det et mål, at træning af egen befordring indgår som del af STU-forløbet, således at den unge i videst muligt omfang bliver selvtransporterende. |
| Særlige bemærkninger | STU er ikke SU-berettiget. Den unge beholder sit eksisterende forsørgelsesgrundlag under STU-forløbet, eksempelvis uddannelseshjælp eller førtidspension. |
| Kvalitetsstandard udarbejdelse og opfølgning | Kvalitetsstandarden revurderes og behandles politisk én gang i hver byrådsperiode. Hillerød Handicapråd får kvalitetsstanden til høring. |
| Generel information  om kvalitetsstandarder | Der er udarbejdet et generelt dokument om kvalitetsstandarder med yderligere oplysninger om kvalitetsstandardernes formål, sagsbehandlingsredskaber, klagevejledning, organisering m.m.  Dokumentet ”Generelt om kvalitetsstandarder” findes på Hillerød Kommunes hjemmeside. |